钦定古今图书集成/明伦汇编/氏族典/第192卷 > 《廖用贤尚友录》 > 姚昭
## 钦定古今图书集成/明伦汇编/氏族典/第192卷 > 《廖用贤尚友录》 > 姚昭

按《北燕录》：冯跋僭位之元年，署昭镇南大将军，领司
隶校尉，封上党公。后为征南大将军，与皇甫执率兵
拒魏。魏以有备，引还。跋之末年，有飘风入于昭宅，至
司徒中山公弘宅而散。昭家人问太史令闵尚，尚曰：
“风者天之号令，所以吹尘去秽，除奸慝之祸也。君侯
当修德以禳之，庶可以免祸。”昭不听。及弘篡立，以昭
为大司马。昭贪暴无已，其子肇谏曰：“大人不闻飘风
之怪乎？”亦不纳。未几，弘乃杀昭及子侄四十馀人。